钦定古今图书集成/理学汇编/学行典/第250卷 > 龙应鼎
## 钦定古今图书集成/理学汇编/学行典/第250卷 > 龙应鼎

按《望江县志》：“龙应鼎，字禹九。初诞时，母感金羊之梦，
生而颖慧。弱冠补邑弟子员，试辄高等，保举孝廉，授
海门学博。到任时，海城受兵，危如累卵。士民见应鼎
才气豪迈，争诣淮见豫王，保举应鼎知县事。应鼎备
守御，严号令，事皆应机猝办。通州狼山传檄海门，分
遣舟师来屠城，人情汹汹，鼎单骑驰往通州，见总兵”
郑，议论慷慨，大奇之，即撤回舟师，海门由是获全。招抚盐法道刘汉式批“叛逆五人王六等处斩”，鼎力为
申解。时天日正中，四望无云，忽雷雨交至，刽刀落地，
汉式悟其枉，遂释之。至于却富宦李天挺之贿、白廪
生史旌才之冤，库中存银一千七百金，分毫无染。挂
冠之日，空囊而已。士民至今德之。